《虞美人草》
宋代·释居简

君恩如海海不深，妾义如铁利断金。舍生取义我所欲，忍死织室羞同心。

春姿忽作秋蓬委，一寸刚明曾不死。明年原上野花繁，一枝自托华风起。

袅袅娉娉不成艳，态度浅深生色染。向人欲诉却无言，寂寞千年恨谁掩。

芳郊游女宛转歌，倚春拍手看婆娑。露晞初日枝头坠，犹有君王别时泪。

翻刘覆楚知几何，大风竟作还乡歌。淮南区区欲为帝，淮阴堂堂贺陈狶。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。